Һорауҙарҙың 80 проценты ғәҙәти. Иҫәп алыу биттәре бер кампаниянан икенсеһенә ҡабатланып килә, сөнки ул социаль-демографик тасуирлама. Был йорт хужалығы составы, енес, йәш, ғаилә хәле, белем кимәле, гражданлыҡ, тыуған урын тураһында һорауға яуаптар. Телдәр белеү һәм уларҙы ҡулланыу тураһындағы һорауҙарға айырым блок бирелгән. Сираттағы блокта милләт тураһында мәғлүмәттәр алына. Халыҡ мәшғүллеге айырым блокта – бында кешеләрҙең иҡтисади әүҙемлеге иҫәпкә алына. Йәнә бер нисә һорау күсенеп йөрөү, шул иҫәптән хеҙмәт урынын алмаштырыу маҡсатында күсенеп йөрөүгә ҡағыла. Башҡортостанстаттың халыҡ һәм һаулыҡ һаҡлау статистикаһы бүлеге етәксеһе Ирина Үтәшева белдереүенсә, бар мәғлүмәт респонденттың һүҙенән сығып теркәлә. Халыҡ иҫәбен алыусыға һис ниндәй документ күрһәтеү мотлаҡ түгел.